N á v r h
Zákon

z ............ 2006
o osobitnom kvalifikačnom predpoklade na zabezpečenie preneseného výkonu štátnej správy na úsekoch cestnej dopravy, pozemných komunikácií a vo veciach dráh

Národná rada Slovenskej republiky sa uzniesla na tomto zákone:
§ 1
Predmet úpravy
Tento zákon ustanovuje 
a)	osobitný kvalifikačný predpoklad na zabezpečenie preneseného výkonu štátnej správy na úsekoch cestnej dopravy, pozemných komunikácií a vo veciach dráh (ďalej len „osobitný kvalifikačný predpoklad“), 
b)	obsah a rozsah odbornej prípravy a 
c)	postup pri overovaní a osvedčovaní osobitného kvalifikačného predpokladu.

§ 2

Osobitný kvalifikačný predpoklad

(1)	Zamestnanec pri výkone práce vo verejnom záujme, ktorý zabezpečuje prenesený výkon štátnej správy na úsekoch uvedených v § 1 písm. a) podľa osobitného predpisu1) (ďalej len „zamestnanec“) musí spĺňať osobitný kvalifikačný predpoklad.

(2)	Ak zamestnanec zabezpečuje prenesený výkon štátnej správy súčasne na viacerých úsekoch podľa osobitného predpisu1), osobitný kvalifikačný predpoklad sa považuje za splnený, ak ho získa aspoň na jeden z nich.

(3)	Osobitný kvalifikačný predpoklad je preukázanie

a)	požadovanej dĺžky odbornej praxe v oblasti dopravy a 

b)	odborných vedomostí. 

(4)	Požadovaná dĺžka odbornej praxe

a)	pri ukončenom úplnom strednom odbornom vzdelaní technického alebo ekonomického zamerania je dva roky, 

b)	pri ukončenom vysokoškolskom vzdelaní prvého alebo druhého stupňa technického, ekonomického alebo právnického zamerania je jeden rok. 

(5)	Odborná prax sa preukazuje dokladom vydaným zamestnávateľom alebo podľa osobitného predpisu2).

(6)	Odborné vedomosti sa preukazujú úspešným vykonaním skúšky po vykonaní odbornej prípravy.

§ 3
Obsah a rozsah odbornej prípravy
(1)	Odborná príprava pozostáva zo získania, doplnenia a rozšírenia požadovaných teoretických vedomostí a praktických schopností zamestnanca, ktoré sú potrebné na zabezpečenie preneseného výkonu štátnej správy na úsekoch uvedených v § 1 písm. a).
(2)	Obsah odbornej prípravy je uvedený v prílohe.
(3)	Odborná príprava zamestnanca trvá 40 hodín a uskutočňuje sa do jedného roka od vzniku pracovného pomeru zamestnanca.
(4)	Odbornú prípravu vykonáva vzdelávacia ustanovizeň3) poverená Ministerstvom dopravy, pôšt a telekomunikácií Slovenskej republiky (ďalej len „ministerstvo“). 
(5)	Zamestnanca na odbornú prípravu prihlási zamestnávateľ. Súčasťou žiadosti je doklad podľa § 2 ods. 5. 

Overovanie a osvedčovanie osobitného kvalifikačného predpokladu
§ 4
Skúška
(1)	Odborné vedomosti a praktické schopnosti sa preukazujú vykonaním skúšky pred skúšobnou komisiou (ďalej len „komisia“). Obsahom skúšky je overenie požadovaných vedomostí a schopností potrebných na zabezpečenie preneseného výkonu štátnej správy na úsekoch uvedených v § 1 písm. a), a to v rozsahu odbornej prípravy podľa § 3. 
(2)	Skúška sa vykonáva pred komisiou spravidla do 30 dní od ukončenia odbornej prípravy.
(3)	Organizačné práce spojené s prípravou a vykonaním skúšky zabezpečí poverená vzdelávacia ustanovizeň. 
(4)	Skúška sa skladá z písomnej časti a ústnej časti, ktoré sa konajú spravidla v jeden deň. Písomná časť skúšky sa vykoná formou testu pozostávajúceho z 30 otázok. Priebeh písomnej časti skúšky riadi člen komisie, ktorého určí predseda komisie. Písomná časť skúšky trvá najviac 45 minút. Pri ústnej časti skúšky odpovedá zamestnanec pred komisiou na tri otázky, ktoré si vylosuje. Ústna časť skúšky trvá najviac 30 minút. 
(5)	Ak zamestnanec v písomnej časti skúšky nezodpovedal správne najmenej na 70 %  z celkového počtu otázok, ústnej časti skúšky sa nezúčastní a skúšku opakuje v náhradnom termíne. Ak zamestnanec nevyhovel v ústnej časti skúšky, opakuje skúšku v celom rozsahu.
(6)	Ak zamestnanec na skúške nevyhovel, opakuje skúšku len raz, a to najskôr po uplynutí jedného mesiaca a najneskôr do troch mesiacov odo dňa neúspešného vykonania skúšky. 
(7)	Ak sa zamestnanec nemohol z vážnych dôvodov dostaviť na skúšku a neúčasť vopred ospravedlnil, vzdelávacia ustanovizeň na návrh komisie určí náhradný termín vykonania skúšky.
 
§ 5
Komisia
(1)	Komisiu, ktorú tvoria predseda a štyria členovia, zriaďuje ministerstvo z odborníkov na úsekoch uvedených v § 1 písm. a). 
(2)	Činnosť komisie riadi predseda, ktorý je zamestnancom ministerstva.
(3)	Predseda komisie
a)	zvoláva komisiu,
b)	riadi priebeh skúšky,
c)	zabezpečuje vyhotovenie zápisnice z priebehu skúšky,
d)	podpisuje osvedčenie o úspešnom vykonaní skúšky,
e)	vybavuje sťažnosti súvisiace s priebehom skúšky.
(4)	Komisia je schopná uznášať sa, ak sú prítomní všetci jej členovia. Komisia sa uznáša o výsledku skúšky väčšinou hlasov prítomných členov. Prítomnosť predsedu komisie je nezastupiteľná.
(5)	Komisia pred začatím skúšky overí totožnosť zamestnanca.
(6)	Členstvo v komisii sa považuje za iný úkon vo všeobecnom záujme4).

§ 6
Vyhodnotenie skúšky
(1)	Výsledok skúšky sa hodnotí stupňom „vyhovel“ alebo „nevyhovel“. 
(2)	Výsledok skúšky oznámi zamestnancovi predseda komisie ústne v deň skúšky. Zamestnanca, ktorý v skúške nevyhovel, poučí o možnosti opakovať skúšku podľa § 4 ods. 6. 
(3)	O priebehu skúšky a jej výsledku sa vyhotovuje zápisnica, v ktorej sa uvedie: 
a)	meno a priezvisko predsedu a členov komisie,
b)	meno, priezvisko a dátum narodenia zamestnanca,
c)	vyhodnotenie písomnej časti skúšky, otázky ústnej časti skúšky a ich vyhodnotenie a celkové vyhodnotenie skúšky,
d)	záver o tom, či osobitný kvalifikačný predpoklad bol preukázaný,
e)	návrh na vydanie alebo nevydanie osvedčenia o získaní osobitného kvalifikačného predpokladu,
f)	podpisy predsedu a členov komisie.
(4)	Súčasťou zápisnice je aj písomný test zamestnanca. 
(5)	Zápisnica sa zakladá do spisu a je podkladom pre vydanie osvedčenia o získaní osobitného kvalifikačného predpokladu. 

§ 7
Osvedčenie o získaní osobitného kvalifikačného predpokladu
(1)	Osobitný kvalifikačný predpoklad sa preukazuje Osvedčením o získaní osobitného kvalifikačného predpokladu na zabezpečenie preneseného výkonu štátnej správy na úseku cestnej dopravy, Osvedčením o získaní osobitného kvalifikačného predpokladu na zabezpečenie preneseného výkonu štátnej správy na úseku pozemných komunikácií 
alebo Osvedčením o získaní osobitného kvalifikačného predpokladu na zabezpečenie preneseného výkonu štátnej správy vo veciach dráh (ďalej len „osvedčenie“).
(2)	Osvedčenie vydá na základe rozhodnutia komisie vzdelávacia ustanovizeň najneskôr do 30 dní od vykonania skúšky. 
(3)	Osvedčenie podpisuje predseda komisie a štatutárny zástupca vzdelávacej ustanovizne.
(4)	Osvedčenie musí obsahovať najmä 
a)	názov osvedčenia,
b)	číslo osvedčenia,
c)	meno, priezvisko, dátum narodenia zamestnanca, ktorému sa osvedčenie vydáva,
d)	miesto a dátum vydania osvedčenia,
e)	meno, priezvisko a podpis predsedu komisie a štatutárneho orgánu vzdelávacej ustanovizne,
f)	odtlačok pečiatky vzdelávacej ustanovizne. 
(5)	Evidenciu vydaných osvedčení vedie vzdelávacia ustanovizeň. Kópiu osvedčenia spolu so zápisnicou o priebehu skúšky archivuje vzdelávacia ustanovizeň podľa osobitného predpisu5) najmenej desať rokov odo dňa vydania osvedčenia.
(6)	Počas zabezpečovania preneseného výkonu štátnej správy na úsekoch uvedených v § 1 písm. a) zamestnancom je platnosť osvedčenia časovo neobmedzená. Ak zamestnanec ukončí zabezpečovanie preneseného výkonu štátnej správy na úsekoch uvedených v § 1 písm. a) a nezačne ho vykonávať do dvoch rokov od ukončenia, osvedčenie stráca platnosť.
(7)	Vzdelávacia ustanovizeň na požiadanie držiteľa osvedčenia v prípade jeho straty, znehodnotenia alebo odcudzenia vydá držiteľovi osvedčenia kópiu osvedčenia len v lehote do desiatich rokov od vydania jeho originálu. Po uplynutí tejto lehoty je potrebné pre jeho vydanie absolvovať skúšku podľa § 4. Vykonanie skúšky podľa predchádzajúcej vety sa nepovažuje za opakovanú skúšku podľa § 4 ods. 6.

§ 8
Prechodné ustanovenie
(1)	Zamestnanec, ktorý získal osobitný kvalifikačný predpoklad podľa doterajších predpisov, spĺňa osobitný kvalifikačný predpoklad podľa tohto zákona.
(2)	Zamestnanec, ktorého pracovný pomer vznikol pred nadobudnutím účinnosti tohto zákona a ktorý nezískal osobitný kvalifikačný predpoklad podľa doterajších predpisov, musí získať osobitný kvalifikačný predpoklad do 31. mája 2007.

§ 9
Účinnosť

Tento zákon nadobúda účinnosť 1. júna 2006.